จับตาประชุม “เฟด” คืนนี้! คาดหารือเยียวยาภาคธุรกิจ เซ่นวิกฤตโควิด-19
จับตาประชุม “เฟด” คืนนี้! คาดหารือเยียวยาภาคธุรกิจ เซ่นวิกฤตโควิด-19
29 เม.ย. 2563

บรรดานักวิเคราะห์คาดว่า เจ้าหน้าที่ธนาคารกลางสหรัฐ (เฟด) จะหารือกันเกี่ยวกับโครงการเงินกู้ของเฟดสำหรับภาคธุรกิจและรัฐบาลระดับรัฐ ในการประชุมนโยบายการเงินในวันที่ 28-29 เม.ย.นี้ เนื่องจากการแพร่ระบาดของไวรัสโควิด-19 ยังคงส่งผลกระทบต่อเศรษฐกิจทั่วประเทศ
นายทิม ดาย ศาสตราจารย์ของมหาวิทยาลัยโอเรกอนและผู้สังเกตการณ์เฟด คาดการณ์ว่า เฟดจะมุ่งความสนใจในเบื้องต้นไปที่การรับประกันว่าตลาดการเงินจะดำเนินการไปได้อย่างราบรื่นผ่านทางโครงการสนับสนุนด้านสภาพคล่อง โดยเป้าหมายของโครงการเหล่านี้คือป้องกันไม่ให้เกิดการล่มสลายทางการเงิน ซึ่งจะทำให้แรงกดดันด้านเงินฝืดรุนแรงขึ้น ดังนั้นในการประชุมนโยบายของเฟดในสัปดาห์นี้ คาดว่า เฟดจะมุ่งเน้นการหารือเกี่ยวกับโครงการเหล่านั้น
โดยเฟดปรับลดอัตราดอกเบี้ยลงใกล้ระดับ 0% และประกาศโครงการปล่อยกู้ใหม่วงเงินสูงถึง 2.3 ล้านล้านดอลลาร์เพื่อสนับสนุนเศรษฐกิจในการรับมือกับการแพร่ระบาดของไวรัสโควิด-19
ด้านนางไดแอน สวองค์ หัวหน้านักเศรษฐศาสตร์ของแกรนท์ ธอร์นตัน บริษัทด้านการบัญชีรายใหญ่ของสหรัฐ คาดการณ์ว่า เฟดจะบ่งชี้อย่างชัดเจนว่า โครงการต่างๆ ในปัจจุบันจะต้องไม่ยุติลงโดยพลการ โดยมีเป้าหมายที่จะรับประกันกับตลาดการเงินและสาธารณะว่า เฟดจะไม่ถอนการสนับสนุนเร็วเกินไป
อีกทั้งคาดว่า เฟดกำลังพิจารณาที่จะขยายโครงการ Main Street Lending Program ซึ่งมีเป้าหมายที่จะสนับสนุนธุรกิจที่มีขนาดใหญ่เกินไปที่จะขอรับเงินกู้สำหรับธุรกิจขนาดเล็ก แต่ก็มีขนาดธุรกิจเล็กเกินไปที่จะระดมทุนผ่านทางตลาดหุ้นกู้
ด้านนางสวองค์ ระบุอีกว่า การขยายเกณฑ์ดังกล่าวจะทำให้ธุรกิจโรงพยาบาลและมหาวิทยาลัย สามารถเข้าร่วมโครงการเงินกู้ของเฟดได้ ซึ่งคาดว่าเฟดจะประกาศเรื่องนี้ในการสรุปผลการประชุมนโยบายการเงินในวันพุธนี้
ขณะที่สำนักข่าวซินหัวรายงานว่า เฟดได้ขยายเกณฑ์การมีสิทธิ์เข้าร่วมโครงการเงินกู้วงเงิน 5 แสนล้านดอลลาร์ที่จัดตั้งขึ้นเพื่อสนับสนุนตลาดพันธบัตรเทศบาลแล้ว ซึ่งจะทำให้เมืองขนาดเล็ก และเขตปกครองต่างๆ ของสหรัฐ สามารถเข้าร่วมโครงการของเฟดเพื่อสนับสนุนด้านสภาพคล่องได้